Ramon Hernandez , DDS | Dentist in 00918
Ramon Hernandez is a General Dentist practicing in SAN JUAN, PR.
Dr. Ramon Hernandez Accepts The Plans Below
Dr. Ramon Hernandez Accepts the Dental Savings Plans Below
Are you Ramon Hernandez ? Biodiversiteit op die plaas | Slakkelak
Biodiversiteit op die plaas
‘n Week van lekker werk
Posted on 13 Oktober 2014 by Slakkelak
Dit was lekker om na ‘n baie stresvolle termyn bietjie tyd te he vir dinge wat vir my lekker is. Dit gee my weer woema vir ‘n lang tyd…
Ondanks wat die grootste gros mense dink, het onderwysers het baie min tyd vir hulle self. Van die begin van hierdie jaar af moet alle punte voor die aanvang van ‘n skoolvakansie by die departement ingehandig word. Dit plaas ons vir ‘n paar weke onder baie groot druk, MAAR… dit gee ons dan ‘n welverdiende vakansie sonder merkwerk. Voorbereiding vir die nuwe termyn moet egter nog gedoen word, so ons kom nie skotvry af nie.
Dis lekker om te sê dat ek al my handwerk doelwitte hierdie week bereik het. Ek het verder met my glas ge-eksperimenteer…
Ek het pewter geskenke gemaak en mosaïek ingesluit in ‘n multimedia servethouer.
Twee ander doelwitte was om te lees, iets waarvoor ek bitter min tyd het, en om vir ‘n slag iets vir een van my ander blogs te skryf. Beide is gedoen… Dan het ek tussen deur ook tyd spandeer aan…
Categories: Biodiversiteit op die plaas, Familie, My klein slakkies, Plaaslewe, So doen Slakke dit	| Lewer kommentaar
Is diep binne jou nog ‘n kind?
Posted on 26 November 2012 by Slakkelak
Ek dog maar net ek vra of daar nog diep binne jou ‘n kindjie woon, want ek het nog nooit die sywurmfase ontgroei nie en ek het maar net gewonder of ek allenig op hierdie aarde is…
Onthou maar die spreekwoord van “beauty lies in the eye of the beholder”, né, voor ek nou weer moet hoor “Waar’s die Doom?”
Hierdie is my gunsteling ruspe, Rhanidophora phedonia. In Engels is die algemene naam Shortsnout Dice moth.
Hulle gasheerplant is Thunbergia atripicifolia en ek kan nie verby ‘n plant loop sonder om te kyk of daar nie een of meer van hierdie mooi goedjies op is nie.
My insekboek het my verwar met die name en ek wou doodseker maak vir myself. En vir ander mense wat ook dalk so verward kan wees soos ek, ons is nie almal ewe slim nie! Toe dra ek maar enetjie aan huistoe en prakseer vir hom ‘n houer waarin ek hom heeltyd kon beskou. Die eintlike rede is dat ek wou sien hoe die volwasse organisme lyk, in hierdie geval die mot.
Roomyshouers is nuttig vir baie dinge!
Gelukkig is daar ander mense wat baaaaie slim is wat vir my met die regte naampie kon help nadat ek ‘n foto van die mot op ‘n identifiseringswebblad gesit het.En nou weet ek.
Rhanidophora phedonia, Shortsnouted dice moth
Intussen het ek nog drie ander mooies ook aangedra en wag vir hulle motte ook om te verskyn…
Woon daar nog ‘n kind binne my? Verseker! Maar die grootmens gebruik die kind in haar en lewer ‘n bydrae tot wetenskaplike kennis sodat niemand hoef te wonder watter motjie hoort by watter ruspetjie nie…
Categories: Biodiversiteit op die plaas, Plaaslewe	| 12 Kommentaar
Uil op ‘n kluit
Posted on 22 November 2012 by Slakkelak
Ek het gister die voorreg gehad om ‘n Gevlekte ooruil van naderby te bekyk… in my eie kombuis!
Ons voornemende veearts werk in haar vakansietyd by die plaaslike kliniek en hulle het die uil behandel nadat hy beetgekry is deur honde. Sy het hom saamgebring huistoe en ons het hom op die plaas vrygelaat. Hier is Gevlekte ooruile en hy sal gou ‘n maatjie kry. Ons sien en hoor ook Bosuile en Nonnetjiesuile.
Die oë is aangrypend geel, die foto’s doen nie glad nie reg daaraan nie! Dis die helderste, helder geel wat sterk kontrastreer met die pikswart pupille; ek het nog nooit voorheen so iets gesien nie.
Ek het gedink hy gaan kwaai wees, en gedink die velle gaan waai wanneer Marina haar hande in die boks druk. Hy was egter baie rustig en sy het hom baie professioneel opgetel sonder dat hy stres. Vir my het hy natuurlik gesis toe ek my kameralens in sy gesig druk, maar dis seker te verstane, dis darem ‘n vreeslike groot oog wat vir hom gekyk het!
Ek het baie vinnig ‘n paar foto’s geneem want ek was regtig bang die dier begin stres.
Wat ‘n voorreg om op die plaas te bly en kontak te kan hê met sulke manjifieke diere!
Categories: Biodiversiteit op die plaas, Plaaslewe	| Sleutelwoordw: Bubo africanus,Gevlekte ooruil	| 7 Kommentaar
Posted on 19 November 2012 by Slakkelak
So af en toe kom ek op iets af wat my net kielie… en vandag het ek so ietsie ontdek… ‘n lieflike naam vir een van die plante op my plaas.
Ken julle ‘n plant met die naam Droog-my-keel? Wat ‘n pragtige Afrikaanse naam!
Volgens Elsa Pooley in A Field Guide to Wild Flowers of Kwazulu-Natal and the Eastern Region is die bessies van hierdie plant eetbaar en word ook ‘Wildedruif’ genoem. Geen Engelse of ander inheemse taalname word gemeld nie.
Verseker gaan ek enetjie proe een van die dae, ek is seker jy sal saamstem dat hulle baie aanloklik lyk! Volgens Pooley is die wortels giftig, so ek sal dit maar liewer uitlos…
Categories: Biodiversiteit op die plaas	| 11 Kommentaar
Posted on 8 Oktober 2012 by Slakkelak
Molletjie, molletjie kom tog uit,
Sout en peper en boerbeskuit!
Kenmerkende holtetjie van ‘n mierleeularwe
Ken julle hierdie rympie? Ons het dit as kinders opgesê terwyl ons met ‘n grassie roer om die molletjies (mierleeularwes) uit hulle gaatjies te kry.
Teen die tyd wat mens by ‘boerbeskuit’ uitgekom het, was die molletjie gewoonlik op die oppervlak en is hulle in klewerige kinderhandjies van naderby beskou. Dit was groot pret om hulle weer terug te gooi en te sien hoe vinnig hulle so agteruit grawe om weer weg te kruip.
Uiteindelik, jou klein rakker!
Mooi van lelikgeid
Soms het ons miertjies gevang om te probeer kyk of die molletjie hulle gaan kom vang, maar daarmee was ek nooit suksesvol nie. Dalk was ek net te haastig…
Ek het nooit die rympie vir my kinders geleer nie. Dis vreeslik! Ma’s kan tog so besig raak met hul eie dinge dat hulle vergeet van vreeslike belangrike kinderopvoeding.
Maar ek sal onthou om my kleinkinders te leer wanneer hulle op die plaas gaan kom kuier. Ouma Plaas het al ‘n goggaboek wat wag in die kas want een van die dae gaan sewe week oue Zelmarietjie groot genoeg wees dat Oums dit vir haar kan lees…
Gaan lees gerus op my ander blog ‘n paar interessante feite oor mierleeus en diesulkes.
Categories: Biodiversiteit op die plaas, Plaaslewe	| 16 Kommentaar
In die natuur openbaar Hy Homself
Posted on 25 Junie 2012 by Slakkelak
In my kerk leer ons dat God Homself openbaar in die natuur en die skriftuur (Bybel). So dikwels wanneer dit swaar met my of iemand na aan my gaan, hoef ek net my oë oop te maak en te síén wat God vir my probeer sê. Ek kan my verwonder aan die karaktereienskappe van mense wat so duidelik in die natuur geïllustreer word.
Plante kan nie wegbeweeg van ongunstige toestande nie, en daarom het God hulle geskape met spesiale aanpassings om in ongunstige toestande te kan oorleef. Dink maar aan die aalwyn en die waterlelie. Die aalwyn se blare is dik en vlesig, is bedek met ‘n waslagie, dis spiraalvormig gerangskik om die stam sodat water na die wortels gelei word, die huidmondjies is ingesink en sit aan die onderkant om waterverlies deur transpirasie te verminder.
Waterlelie blom en blaar
Die waterlelie se blare is groot, rond en plat met lugruimtes in om bo-op die water te kan dryf, die onderkant het geen huidmondjies nie en is bedek met ‘n anti-septiese slymlagie om binnedringing van bakterieë vanuit die water te voorkom. Beide se stam en wortels is nog verder aangepas.
Ek het egter ‘n ander baie spesiale plantjie op my plaas ontdek.Hy is nog nie finaal geïdentifiseer nie maar is moontlik van die genus Craterostigma . Hulle is spesiaal aangepas om droeë ongunstige toestande te oorleef deur gebruik te maak van ‘n spesiale ontwateringsproses. Wanneer dit weer reën, herrys hierdie plante asof vanuit die niet, daarom word hulle ‘wederopstanding plante’ genoem.
Possibly a Craterostigma species
Ons ongunstige toestande is soms dinge waarvan ons nie kan weghardloop nie, soos swak gesondheid. Ken jy dalk ‘n persoon wat maar net altyd opstaan, maak nie saak wat na sy of haar kant toe gegooi word nie? God het daardie persoon spesiaal gemaak om die ongunstige toestande in sy of haar lewe te oorkom. Hy weet wat die spesiale toestand is vir daardie persoon om Sy Naam uit te dra. Daarom kan ons maar net altyd sê: “Ek is tot alles in staat deur Hom wat my krag gee.” Fil 4:13
Ken jy dalk iemand wie se lewe so verdor lyk dat jy nie eers die moontlikheid van dieper lewe oorweeg nie? Weet dan dat by ons Vader alles moontlik is. Daar sal dalk ‘n toestand kom wat vir daardie mens gunstig is om weer op te staan. Jóú gunstige toestande en daardie mens se gunstige toestande is dalk nie eenders nie. ‘n Aalwyn kan nie in ‘’n dam water leef nie, en ‘n waterlelie nie in die woestyn nie. Elkeen is ‘n unieke wese.
Lewe jou eie lewe vir Hom. Dra jou eie vrugte vir Hom. Want Hy het jou spesiaal gemaak.
“Die hemel getuig van die mag van God, die uitspansel maak die werk van sy hande bekend. Die een dag gee die berig deur aan die ander en die een nag deel die kennis aan die volgende mee. Sonder spraak en sonder woorde, onhoorbaar is hulle stem. Tog gaan daarvan ‘n boodskap uit oor die hele wêreld en hulle taal bereik die uithoeke van die aarde. Vir die son is daar in die hemel ‘n tent opgeslaan. As hy stralend begin om sy baan te volg, is hy soos ‘n bruidegom wat uit sy slaapkamer kom. Aan die een kant van die hemel kom hy op en aan die ander kant gaan hy onder, en niks ontkom aan sy gloed nie. Die woord van die Here is volmaak: dit gee lewe. Die onderwysing van die Here is betroubaar: dit gee wysheid aan dié wat nog onervare is.”
Categories: Biodiversiteit op die plaas, Slakgedagtes	| Sleutelwoordw: God het jou uniek gemaak	| 10 Kommentaar
Ek het asseblief julle hulp nodig vandag
Ek stuur nie gemors emails nie, ek broadcast nie soetsappige BBM’s nie en plaas nie daaglikse video’s of fotos op my Facebook nie, maar Ag julle, ek wil tog asseblief vandag ‘n gunsie vra.
As jy op Facebook is, gaan LIKE asseblief my foto. Dis ‘n finalis in ‘n fotokompetisie en jou stem gaan dalk net vir my help in die beoordeling. Klik op die foto, en LIKE die FOTO, nie die posinskrywing nie!
ASSEBLIEF blogvriende. Jy kan ook HIER gaan stem.
Categories: Biodiversiteit op die plaas, Plaaslewe	| 6 Kommentaar
Vandag het my lewe iets beteken…
Posted on 27 Mei 2012 by Slakkelak
… want ek het ‘n klein bydrae gelewer tot die aanteken van biodiversiteit in ons land!
Ek het gister die pragtigste tor gekry toe ek gaan stap het, dadelik afgeneem en netnou op die iSpot biodiversiteit webblad geplaas.
Volgens ‘n kenner op die gebied van torre is die spesie nie veronderstel om in my omgewing voor te kom nie. Die insek was reeds dood toe ek hom gekry het, en ek het hom nou in ‘n houertjie op my studeertafel waar hy ‘n ereplekkie sal beklee as een van my kosbare besittings.
Taurhina splendens (Regal Fruit Chafer)
Categories: Biodiversiteit op die plaas, Plaaslewe	| Sleutelwoordw: Regal Fruit Chafer,Taurhina splendens	| 2 Kommentaar
Ek jaag daai wildehond…
Posted on 17 Mei 2012 by Slakkelak
Wanneer ek kombuis toe stap dan byt die ding my aan my skeen. Wanneer ek buitentoe wil stap dan spring die dêm ding teen my op. Wanneer ek werk toe gaan dan beloer die ding my belustig om elke hoek. Wanneer ek my oë toemaak om te slaap dan kweel die ding verdomp my nagmerries vol.
Maar vir jou wildeswartdêmhond, ek skrik nie vir jou nie. Ek ken jou soort.
Voertsek man. Voertsek.
Hou op om te lol met my.
Ek verjaag daai wildehond met besig bly…
Categories: Biodiversiteit op die plaas, Slakgedagtes	| 2 Kommentaar
Posted on 1 Mei 2012 by Slakkelak
Uit die natuur is daar voorbeelde van hoe ons is. Rêrig is. Hoe ons is wanneer ons saam is. Hier is maar enkele voorbeelde wat ook op ons van toepassing is.
Daar is die wat op mekaar vertrou. Een sterk en magtig, die ander een klein en onopmerklik. Maar tog is daar vrede en harmonie in hulle saamleef; want elkeen vervul sy funksie in die groot geheel.
Vier spesies in afhanklikheid van mekaar. Die blom word bestuif deur die by vir sy voortbestaan. Die spinnekop wag egter geduldig en slaan toe wanneer die by dit die minste verwag, met die klein vliegie wat ongemerk in die agtergrond sit en wag vir krummeltjies van die uitgesuigte prooi. In die geval was dit slegs die by wat met sy lewe geboet het, om die voortbestaan van drie ander spesies te verseker.
Ken julle mense wat parasiete is? Eers lyk hulle onskuldig – jy verdra hulle sonder ongemak. Hulle lyk selfs goed saam met jou…
Larwe van die ‘Skipper butterfly’ (familie Hesperiidae)
Maar dan verander hulle in monsters wat teer op jou en jou emosioneel uitsuig vir hulle eie voortbestaan… tot daar niks meer oor is nie, net ‘n leë dop…
Die eiers van die parasitiese wesp het uitgebroei en stadigaan word die gasheer leeg gesuig
Daar is ook die wat saam is omdat dit so moet wees – waar beter kry ons voorbeelde van moedersorg? Soms is dit diere van wie jy dit verwag en dit dan nie doen nie …
Frommel op dag 2. As mens hom saam met Frieda sien, dan besef jy eers hoe groot kameelperde regtig is.
Maar daar is ook ander wat onverwags vir jou ‘n knop in die keel gee.
‘n Honderdpoot wat haar broeisel kleintjies beskerm
Vir sommige is saamwees ‘n afhanklikheid, soos ‘n klein bobbejaantjie aan sy ma se tiet. Die verskil is net dat sommige mense nie meer babas is nie.
Nog swart van kleingeid hang hy aan sy ma se tiet
Dan is daar diegene wat oor grense heen saam kan wees. Kat en hond. Wit en swart. Kinders van dieselfde God.
Pippie Pipstertbrak klim boom om by haar maatjie Oreo te wees…
Partykeer is ons diere ons beste pêlle
Sy naam was Arend, en met sy getroue vriend het hulle olifante, buffels en leeus gejag
Saam hou ons partytjie, ons tooi op en ons is vrolik…
Vrolik en veelkleurig, vol van lewenspret
Ons kyk dit af in die helderste dansbaan van almal, ‘n goudgeel blom.
‘n Kleurvolle partytjie, elkeen feestelik aangetrek vir die okkasie
Saam gaan ons ‘n toekoms bou…
Afgeloer en uitgevang!
En soms is ons sommer net saam. Omdat ons wil. Of omdat die saadjies so geval het en ons so moet groei. Omdat dit in die Vader se plan is.
Saam… sommer net saam…
Wie is jy? Waar pas jy in my prentjies in? Hoe lewe jý met ander mense saam?
Categories: Biodiversiteit op die plaas, Weeklikse foto uitdaging	| 7 Kommentaar